text: Mand er i livsfare efter ulykke i Skærbæk
  09 april 2011 kl. 10.27
  To biler tørner sammen i et kryds i den sønderjyske by Skærbæk. Chaufføren i den ene svæver mellem liv og død.
  En mand er i livsfare, efter at to personbiler lørdag formiddag tørnede sammen i et kryds i Skærbæk i Sønderjylland.
  Chaufføren i den ene bil måtte skæres fri, og han er blevet fløjet med helikopter til Odense Universitetshospital, hvor lægerne kæmper for at redde hans liv.
  Ulykken skete kort før klokken 10, da to biler tørnede sammen i krydset Aabenraavej og Energivej i Skærbæk, hvor der er fuldt stop.
   - Det er uklart, hvad der er årsag til ulykken. Vi er stadig på stedet sammen med en bilinspektør for at finde ud af, hvordan ulykken skete,siger vagtchef Ole Hillerup, Syd- og Sønderjyllands Politi.
  Der er endnu ikke oplysninger om eventuelle tilskadekomne i den anden bil.
  